**ANUNȚ**

**privind posibilitatea exprimării interesului pentru**

**elaborarea / actualizarea unei strategii de dezvoltare teritorială integrată**

**Ministerul Investițiilor și Proiectelor Europene** (MIPE), **Ministerul Dezvoltării, Lucrărilor Publice și Administrației** (MDLPA), **Ministerul Agriculturii și Dezvoltării Rurale** (MADR) și **Secretariatul General al Guvernului** (SGG) reuniți în cadrul **Comitetului pentru coordonarea investițiilor teritoriale integrate** (CCITI), constituit prin **Decizia Prim-ministrului nr. 118 din 18 mai 2023**, anunță organizarea apelului național de exprimare a interesului pentru elaborarea / actualizarea unei strategii de dezvoltare teritorială integrată (denumit în continuare *apelul)* în următoarele condiții:

1. Obiectivul apelului este de a analiza preliminar nevoile, interesul și potențialul privind abordarea strategică integrată a unor zone funcționale[[1]](#footnote-1), în vederea utilizării viitoare a instrumentului Investițiilor Teritoriale Integrate, în acord cu prevederile articolelor 28-30 din Regulamentul (UE) 2021/1060 al Parlamentului European și al Consiliului de stabilire a dispozițiilor comune (RDC)[[2]](#footnote-2).

2.Apelul se adresează unităților administrativ - teritoriale (UAT) care propun dezvoltarea / actualizarea unei strategii de dezvoltare teritorială integrată. Apelul NU vizează cele patru teritorii/strategii ITI incluse în Acordul de Parteneriat 2021 – 2027[[3]](#footnote-3).

3.Apelul este deschis UAT-urilor care demonstrează interesul pentru asocierea la teritoriul ITI propus, indiferent dacă acestea sunt constituite sau nu, în prezent, într-o asociație.

4.Pentru participarea la apel, entitățile interesate vor completa Anexa 1 la prezentul anunț – *Formular de exprimare a interesului pentru dezvoltarea / actualizarea unei strategii de dezvoltare teritorială integrată.*

5.Anexa 1, cu toate anexele acesteia, va fi transmisă, atât în format word cât și în format pdf de către entitatea interesată la adresa de e-mail: [mecanism.iti@mfe.gov.ro](mailto:mecanism.iti@mfe.gov.ro)

ATENȚIE! Versiunea în format pdf a formularului va fi semnată de către reprezentantul legal al entității interesate.

6.Perioada de transmitere a formularelor de exprimare a interesului este: **23 august – 3 octombrie 2023.**

7.Propunerile formulate de entitățile interesate vor fi analizate în baza criteriilor prevăzute în cadrul Anexei 2 la prezentul anunț – *Criteriile și grila de analiză*.

8.Fiecare formular de exprimare a interesului și anexele acestuia vor fi analizate de către o comisie de analiză formată din reprezentanți ai MIPE, MDLPA, MADR și SGG.

9.Fiecare membru al comisiei va analiza și evalua informațiile din formular și anexele acestuia conform grilei de analiză în termen de maximum 10 zile lucrătoare. Fiecare membru poate formula o solicitare de clarificare / completare a informațiilor prezentate de entitatea interesată în cadrul formularului și anexelor acestuia.

Solicitările de clarificare formulate de membrii comisiei de analiză sunt comunicate solicitantului centralizat, în scris, de la nivelul Secretariatului comisiei de analiză. Entitatea interesată are la dispoziție 5 zile lucrătoare pentru a răspunde la adresa de clarificări. Ulterior primirii răspunsului la solicitarea de clarificări, comisia va finaliza grila de analiză în termen de maxim 5 zile lucrătoare. Termenele prevăzute mai sus pot fi prelungite, în situații justificate, prin decizie a CC ITI.

10.Pentru propunerile care îndeplinesc criteriile prevăzute în Anexa 2, CCITI va emite avizul de oportunitate în ceea ce privește dezvoltarea / actualizarea unei strategii de dezvoltare teritorială integrată cu finanțare din Programul Asistență Tehnică (PoAT) 2021 – 2027.

11.Avizul de oportunitate din partea Comitetului pentru Coordonarea ITI NU reprezintă angajamentul MIPE sau al unei Autorități de Management pentru finanțarea elaborării / actualizării sau implementării noilor strategii de dezvoltare teritorială integrată propuse. Decizia de finanțare pentru elaborarea / actualizarea de documente strategice pentru noi ITI va fi rezultatul unui proces distinct de evaluare care se va desfășura în condițiile stabilite de către AM PoAT 2021 – 2027 în cadrul unui apel de proiecte de asistență tehnică adresat noilor teritorii ITI care primesc avizul de oportunitate din partea CC ITI. Decizia de includere a Strategiilor ITI care vor fi elaborate prin proiectele de asistență tehnică finanțate prin PoAT 2021 -2027 în cadrul Acordului de Parteneriat se va lua pe baza rezultatelor evaluărilor intermediare realizate pentru fiecare Program în anul 2025, conform art. 18 (Evaluarea intermediară și cuantumul de flexibilitate) din Regulamentul UE 1060/2021, și ca urmare a aprobării COM, în acord cu art. 7 (Gestiunea partajată) din Regulamentul UE 1060/2021.

***Adresa de contact*** *pentru corespondență și clarificări pe marginea prezentului apel de exprimare a interesului este:* [*mecanism.iti@mfe.gov.ro*](mailto:mecanism.iti@mfe.gov.ro)

1. Având în vedere Rezoluția nr.1 a celei de-a 17-a Conferințe a Consiliului Europei a Miniștrilor Responsabili cu Amenajarea Teritoriului (CEMAT) [↑](#footnote-ref-1)
2. REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize. [↑](#footnote-ref-2)
3. ITI Delta Dunării, ITI Valea Jiului, ITI Microregiunea Țara Făgărașului, ITI Moții Țara de Piatră. [↑](#footnote-ref-3)